ຕາມຂ່າວCRI: ວັນທີ 3 ກຸມພານີ້, ທ່ານ ຮວງຊີ່ລຽນ ເອກອັກຄະລັດຖະທູດຈີນປະຈຳອາຊຽນໄດ້ຂຽນບົດຄວາມພິມລົງໜັງສືພິມລຽນເຮີຈາວປ້າວຂອງສິງກະໂປສະບັບມື້ດັ່ງກ່າວທີ່ພາດຫົວຂໍ້ວ່າ"ຈີນແລະອາຊຽນຮ່ວມມືກ້າວເຂົ້າສູ່ຍຸກໃໝ່". ທ່ານ ຮວງຊີ່ລຽນຊີ້ໃນບົດຄວາມວ່າ, ຈີນຮູ້ສຶກດີໃຈຢ່າງຈິງໃຈຕໍ່ການພັດທະນາແລະຄວາມກ້າວໜ້າຂອງອາຊຽນ, ເຊື່ອວ່າອາຊຽນທີ່ເຕັມໄປດ້ວຍພະລັງຊີວິດແລະເປັນສິ່ງອັດສະຈັນໃນຍຸກປັດຈຸບັນນີ້ຍັງຈະສືບໄປຢ່າງຕໍ່ເນື່ອງ.
ທ່ານ ຮວງຊີ່ລຽນ ກ່າວວ່າ: ປະຊາຊົນຈີນມັກເວົ້າວ່າ "ປະເທດໃກ້ຄຽງທີ່ມີໄມຕີຈິດມິດຕະພາບເປັນເລື່ອງໂຊກດີຕໍ່ພວກເຮົາ". ຈີນຖືອາຊຽນເປັນທິດບຸລິມະສິດທາງການທູດກັບປະເທດອ້ອມຂ້າງແລະເຂດທີ່ສຳຄັນໃນການຮ່ວມກັນສ້າງໜຶ່ງແລວທາງໜຶ່ງເສັ້ນທາງມາໂດຍຕະຫຼອດ,ສຸມໃສ່ສ້າງຄູ່ຮ່ວມຊາຕາກຳຈີນ-ອາຊຽນທີ່ມີຄວາມແໜ້ນແຟ້ນກວ່າເກົ່າ. ນັບແຕ່ສອງຝ່າຍເລີ່ມດຳເນີນການເຈລະຈາໃນປີ 1991 ເປັນຕົ້ນມາ, ການພົວພັນລະຫວ່າງຈີນ-ອາຊຽນໄດ້ພັດທະນາແລະກາຍເປັນໜຶ່ງໃນການພົວພັນລະຫວ່າງອາຊຽນ-ຄູ່ເຈລະຈາທີ່ມີພະລັງຊີວິດແລະມີເນື້ອໃນຢ່າງເລິກເຊິ່ງທີ່ສຸດ, ການຮ່ວມມືໃນຂົງເຂດຕ່າງໆໄດ້ຮັບໝາກຜົນອັນອຸດົມສົມບູນ,ໄດ້ສ້າງຄວາມສົມບູນພູນສຸກອັນໃຫຍ່ຫຼວງໃຫ້ແກ່ປະຊາຊົນຂອງສອງຝ່າຍ 2 ຕື້ຄົນ. ປີນີ້ແມ່ນປີທີ່ການພົວພັນຄູ່ຮ່ວມຍຸດທະສາດລະຫວ່າງຈີນ-ອາຊຽນສ້າງຕັ້ງຂຶ້ນຄົບຮອບ 15 ປີ ແລະປີປະດິດສ້າງໃໝ່ຈີນ-ອາຊຽນ,ຄຽງຄູ່ກັບການພົວພັນລະຫວ່າງສອງຝ່າຍຈາກໄລຍະການເຕີບໂຕກ້າວເຂົ້າສູ່ໄລຍະພັດທະນາສຸກງອມ,ການຮ່ວມມືລະຫວ່າງສອງຝ່າຍຈະໄດ້ຮັບໂອກາດການພັດທະນາຫຼາຍກວ່າເກົ່າແລະອະນາຄົດແຫ່ງການເຕີບໂຕທີ່ກວ້າງຂວາງກວ່າເກົ່າ. ໂດຍຈະຜະເຊີນກັບໂອກາດໃໝ່ແລະສິ່ງທ້າທາຍໃໝ່,ຈີນແລະອາຊຽນໄດ້ຮ່ວມມືແລະຄຽງບ່າຄຽງໄຫຼ່ກ້າວເຂົ້າສູ່ຍຸກໃໝ່ແຫ່ງການເຕີບໂຕ, ການພົວພັນລະຫວ່າງສອງຝ່າຍກໍ່ໄດ້ກ້າວເຂົ້າສູ່ຍຸກໃໝ່ທີ່ມີການຍົກລະດັບໃຫ້ສູງຂຶ້ນ.
ໃນເດືອນພະຈິກປີ 2017, ທ່ານ ສີຈິ້ນຜິງ ປະທານປະເທດຈີນໄດ້ກ່າວໃນກອງປະຊຸມຜູ້ນຳອົງການຮ່ວມມືດ້ານເສດຖະກິດອາຊີປາຊີຟິກແລະຜູ້ນຳອາຊຽນໂດຍຊີ້ວ່າ: ຄວນສ້າງການພົວພັນຄູ່ຮ່ວມຍຸດທະສາດຈີນ-ອາຊຽນທີ່ມີລະດັບສູງສຸດ,ກ້າວໄປສູ່ຄູ່ຮ່ວມຊາຕາກຳຈີນ-ອາຊຽນທີ່ມີຄວາມແໜ້ນແຟ້ນຂຶ້ນກວ່າເກົ່າ,ເພີ່ມພະລັງແຮງໃໝ່ຕໍ່ການບັນລຸການພັດທະນາແລະມີຄວາມຈະເລີນຮຸ່ງເຮືອງຮ່ວມກັນຂອງພາກພື້ນອາຊີປາຊີຟິກ.ໃນໄລຍະຈັດກອງປະຊຸມຜູ້ນຳຈີນ-ອາຊຽນຄັ້ງທີ 20 ທີ່ຈັດຂຶ້ນຢູ່ນະຄອນຫຼວງມານີລາປະເທດຟີລິບປິນໃນເດືອນພະຈິກປີຜ່ານມາ, ທ່ານ ຫຼີເຄີ້ສຽງ ນາຍົກລັດຖະມົນຕີຈີນໄດ້ສະເໜີວາງ "ຄວາມມຸ່ງຫວັງປີ 2030 ແຫ່ງການພົວພັນຄູ່ຮ່ວມຍຸດທະສາດຈີນ-ອາຊຽນ", ຍົກລະດັບ "ຂອບການຮ່ວມມື 2+7" ຂຶ້ນເປັນ "ຂອບການຮ່ວມມື 3+X", ສ້າງຂອບການຮ່ວມມືໃໝ່ທີ່ຖື 3 ເສົາຄ້ຳໃຫຍ່ຄື: ຄວາມໝັ້ນຄົງທາງການເມືອງ,ເສດຖະກິດ-ການຄ້າ ແລະ ການແລກປ່ຽນດ້ານວັດທະນະທຳເປັນຫຼັກ ແລະການຮ່ວມມືໃນຫຼາຍຂົງເຂດເປັນການຮັບປະກັນ. ແລະເຊື່ອໝັ້ນວ່າ,ການຈັດຕັ້ງປະຕິບັດທັດສະນະຄະຕິແລະຂໍ້ລິເລີ່ມດັ່ງກ່າວຈະກະຕຸກຊຸກຍູ້ໃຫ້ການຮ່ວມມືລະຫວ່າງສອງຝ່າຍມີພະລັງຊີວິດຫຼາຍຂຶ້ນກວ່າເກົ່າ,ພ້ອມທັງເພີ່ມເນື້ອໃນການຮ່ວມມືລະຫວ່າງຈີນ-ອາຊຽນໃຫ້ມີລັກສະນະທົ່ວໂລກແລະພາກພື້ນຫຼາຍກວ່າເກົ່າ.
ຈີນແລະອາຊຽນຄວນສືບຕໍ່ສຸມກຳລັງເພື່ອຍົກສູງຄວາມໄວ້ເນື້ອເຊື່ອໃຈດ້ານການເມືອງ. "ວິໄສທັດ 2030" ຈະແມ່ນວິໄສທັດທີ່ຕ່າງຝ່າຍຕ່າງມີຜົນປະໂຫຍດ, ສະແດງໃຫ້ເຫັນຄວາມປາດຖະໜາຮ່ວມຂອງປະຊາຊົນສອງຝ່າຍຕໍ່ອະນາຄົດທີ່ດີງາມ, ສອດຄ່ອງກັບກະແສຍຸກສະໄໝ. ຈີນ-ອາຊຽນທີ່ກ້າວເຂົ້າສູ່ຍຸກໃໝ່ຄວນມີການໄປມາຫາສູ່ກັນລະດັບສູງຢ່າງໃກ້ຊິດ, ເພີ່ມທະວີການແລກປ່ຽນຍຸດທະສາດແລະການສົນທະນາດ້ານນະໂຍບາຍ, ເພີ່ມຄວາມເຂົ້າໃຈແລະຄວາມໄວ້ເນື້ອເຊື່ອໃຈຢ່າງບໍ່ຢຸດຢັ້ງ. ຈີນຈະສະໜັບສະໜູນການສ້າງປະຊາຄົມອາຊຽນຢ່າງເດັດດ່ຽວ, ສະໜັບສະໜູນອາຊຽນເສີມຂະຫຍາຍບົດບາດໃຈກາງໃນການຮ່ວມມືພາກພື້ນ, ແລະເສີມຂະຫຍາຍບົດບາດໃນວຽກງານພາກພື້ນແລະສາກົນຫຼາຍກວ່າເກົ່າ. ຈີນແລະອາຊຽນຄວນຊຸກຍູ້ການປຶກສາຫາລື "ກົດແຫ່ງການປະພຶດຢູ່ທະເລຈີນໃຕ້" ເທື່ອລະກ້າວ, ຮ່ວມກັນຮັກສາສັນຕິພາບແລະສະຖຽນລະພາບຢູ່ທະເລຈີນໃຕ້ກໍຄືພາກພື້ນ.
ຈີນແລະອາຊຽນຄວນເພີ່ມທະວີການເຊື່ອມຈອດຍຸດທະສາດການພັດທະນາຂອງສອງຝ່າຍ. ຈີນຍິນດີປະຕິບັດຕາມຫຼັກການປຶກສາຮ່ວມກັນ, ຮ່ວມກັນກໍ່ສ້າງແລະແບ່ງປັນຜົນປະໂຫຍດຮ່ວມກັນ, ເພີ່ມທະວີຂໍ້ລິເລີ່ມ "ໜຶ່ງແລວທາງໜຶ່ງເສັ້ນທາງ" ເຊື່ອມຈອດກັບ "ວິໄສທັດປະຊາຄົມອາຊຽນ 2025" ໂດຍສະເພາະແມ່ນການເຊື່ອມຈອດກັບ "ແຜນການລວມອາຊຽນເຊື່ອມຈອດກັນ 2025", ຊຸກຍູ້ປະຕິບັດໂຄງການສຳຄັນເຊື່ອມຈອດກັນທາງບົກ, ທາງທະເລ, ທາງອາກາດແລະທາງອິນເຕີເນັດ. ປີນີ້ແມ່ນປີປະດິດສ້າງໃໝ່ຈີນ-ອາຊຽນ, ເຊິ່ງສອດຄ່ອງກັບຫົວຂໍ້ "ຄວາມເຂັ້ມແຂງແລະການປະດິດສ້າງໃໝ່" ຂອງອາຊຽນໃນປີນີ້ຢ່າງໃກ້ຊິດ, ສອງຝ່າຍສາມາດດຳເນີນການຮ່ວມມືແລະເຊື່ອມຈອດກັນກ່ຽວກັບຫົວຂໍ້ດັ່ງກ່າວ, ເພື່ອບັນລຸການຊ່ວຍຊູຍູ້ໜູນກັນແລະພັດທະນາຮ່ວມກັນ.
ຈີນແລະອາຊຽນຄວນຮັດແໜ້ນການຮ່ວມມືເສດຖະກິດການຄ້າທີ່ຕ່າງຝ່າຍຕ່າງມີຜົນປະໂຫຍດ. ປີຜ່ານມາ, ຍອດມູນຄ່າການຄ້າລະຫວ່າງຈີນ-ອາຊຽນຫຼາຍກວ່າ 500 ຕື້ໂດລາສະຫະລັດ, ທຽບໃສ່ໄລຍະດຽວກັນປີ 2016 ເພີ່ມຂຶ້ນ 13,8%, ໃນນັ້ນການນຳເຂົ້າສິນຄ້າຂອງຈີນຈາກອາຊຽນໄດ້ເພີ່ມຂຶ້ນ 20,1%, ກາຍເປັນຈຸດດີເດັ່ນຈຸດໜຶ່ງຂອງການຄ້າສາກົນ. ຈີນຍິນດີຕ້ອນຮັບບັນດາປະເທດອາຊຽນຕັ້ງໜ້າເຂົ້າຮ່ວມງານວາງສະແດງສິນຄ້າການນຳເຂົ້າສາກົນຈີນຄັ້ງທຳອິດທີ່ຈະຈັດຂຶ້ນຢູ່ກຳແພງນະຄອນຊຽງໄຮໃນເດືອນພະຈິກປີນີ້, ແລະຈີນຍິນດີນຳເຂົ້າສິນຄ້າທີ່ມີຄຸນນະພາບດີຈາກອາຊຽນຫຼາຍກວ່າເກົ່າ. ການເຈລະຈາກ່ຽວກັບການຍົກລະດັບເຂດການຄ້າເສລີຈີນອາຊຽນໄດ້ສ້າງຂຶ້ນນັ້ນກໍໄດ້ສຳເລັດແລ້ວ, ຫວັງວ່າຈະສາມາດປະຕິບັດຕົວຈິງໂດຍໄວ, ເຮັດໃຫ້ຜົນການຍົກລະດັບສາມາດສ້າງຄວາມສຸກໃຫ້ແກ່ວິສາຫະກິດແລະປະຊາຊົນທັງສອງຝ່າຍ. ຈີນຍິນດີຮ່ວມກັບອາຊຽນ, ຕັ້ງໜ້າຊຸກຍູ້ການເຈລະຈາ "ຄູ່ຮ່ວມເສດຖະກິດພາກພື້ນຮອບດ້ານຫຼື RCEP", ແລະກ້າວໄປສູ່ເປົ້າໝາຍທີ່ສ້າງປະຊາຄົມເສດຖະກິດອາຊີຕາເວັນອອກໃຫ້ສຳເລັດກ່ອນປີ 2020.
ຈີນແລະອາຊຽນຄວນສືບຕໍ່ຍົກລະດັບການແລກປ່ຽນແລະຮ່ວມມືດ້ານວັດທະນະທຳໃຫ້ສູງຂຶ້ນ. ປີ 2016, ການໄປມາຫາສູ່ກັນລະຫວ່າງບຸກຄົນຂອງສອງຝ່າຍບັນລຸເຖິງ 38 ລ້ານເທື່ອຄົນ. ຈີນແລະອາຊຽນສາມາດຖືໂອກາດການປະຕິບັດ "ຖະແຫຼງການຮ່ວມກ່ຽວກັບການຮ່ວມມືການທ່ອງທ່ຽວຈີນ-ອາຊຽນ", ຊຸກຍູ້ການຮ່ວມມືດ້ານການທ່ອງທ່ຽວລະຫວ່າງສອງຝ່າຍໃຫ້ກ້າວຂຶ້ນຢູ່ລະດັບໃໝ່ອີກເທື່ອໜຶ່ງ. ປັດຈຸບັນຈີນແລະອາຊຽນມີນັກສຶກສາ 2 ແສນກວ່າຄົນທີ່ກຳລັງຮ່ຳຮຽນສຶກສາຢູ່ປະເທດຂອງກັນແລະກັນ. ໃນ 3 ປີຕໍ່ໜ້າຈີນຈະສະໜອງທຶນການສຶກສາ 2 ໝື່ນກວ່າທຶນໃຫ້ແກ່ອາຊຽນ. ຈີນຍິນດີຕ້ອນຮັບນັກຮຽນດີເດັ່ນອາຊຽນມາຮຽນຢູ່ປະເທດຈີນ, ແລະກາຍເປັນທູດມິດຕະພາບລະຫວ່າງຈີນ-ອາຊຽນ.